钦定古今图书集成/理学汇编/经籍典/第058卷 > 熊朋来经说 > 《河图中天数二十有五即洛书》
## 钦定古今图书集成/理学汇编/经籍典/第058卷 > 熊朋来经说 > 《河图中天数二十有五即洛书》

《洛书》即是《河图》中天数二十有五图，所以《顾命》但言
《河图》，《论语》但言“河不出图”，《礼运》但言“河出马图”，皆不
言《洛书》者，《洛书》在河图中也。近年虚斋赵氏尝作天
数地数二图，不知天数图即《洛书》，上官氏尝以《河图衍为十图，其第五图即《洛书》，第六图即地数三十图，
而东西南北易位，以仰承五图，阳顺转，阴逆转也。彼
盖以阴阳家三白飞宫之例，布十于九，抽添而求之
尔。五六天地之中数，五为天心，纵横八面，皆三五之
数；六为地心，纵横八面，皆三六之数。其馀八图则不
能纵横八面皆合，不若五六两图之自然。今只以天
数二十有五，地数三十各为一图，见得《河图》乃其全
体总图也。天数二十有五图，自然金火易位。地数三
十图，自然水土易位。天数图自然缺十，故《洛书》言畴，
则自一至九。地数图自然缺一，故《洛书》言用，则自二
至十。邵子所谓阴无一，阳无十也。《河图》者，五行之全
体，至《洛书》入用，必有易位处，以见造化发用即如此。
卦爻变动处，占者于此取用焉。天用莫如金火日月
是也，地用莫如水土“山川”是也。阴阳家“水土同生申
旺子”，亦是《河图》《洛书》中已具此理。书不尽言，图不尽
意。上官氏十图，以地数图易置四方之位，如测景占
象，以天地盘逆顺相求，不如但以天数、地数为正面
图，天数图即《洛书》也。